Andijon viloyatida “Ipak yuli” erkin iqtisodiy zonasi faoliyatini tashkil etish chora-tadbirlari toʻgʻrisida
(resolution, 2024-05-01)

Oʻzbekiston Respublikasining “Maxsus iqtisodiy zonalar toʻgʻrisida”gi Qonuni hamda Oʻzbekiston Respublikasi Prezidentining “Andijon viloyatida “Ipak yoʻli” erkin iqtisodiy zonasini tashkil etish toʻgʻrisida” 2024-yil 15-fevraldagi PQ-72-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 15-fevraldagi PQ-72-son qaroriga muvofiq “Ipak yoʻli” erkin iqtisodiy zonasi tashkil etilganligi maʼlumot uchun qabul qilinsin. 2. Boshqaruv xodimlari soni 7 nafardan iborat boʻlgan “Ipak yoʻli” erkin iqtisodiy zonasi direksiyasi” davlat unitar korxonasi shaklida (keyingi oʻrinlarda — Direksiya) tashkil etilsin. 3. Quyidagilar: “Ipak yoʻli” erkin iqtisodiy zonasi direksiyasi” davlat unitar korxonasining tuzilmasi 1-ilovaga muvofiq; “Ipak yoʻli” erkin iqtisodiy zonasi direksiyasi” davlat unitar korxonasining ustavi 2-ilovaga muvofiq tasdiqlansin. 4. Andijon viloyati hokimligi bir oy muddatda: Davlat aktivlarini boshqarish agentligi bilan birgalikda Direksiya Andijon viloyatining Andijon shahri Abdurauf Fitrat koʻchasidagi 239-uy manzilida joylashgan binoga tekin foydalanish huquqi asosida joylashtirilishini va keyinchalik Direksiya uchun zamonaviy maʼmuriy bino qurilishini taʼminlasin; Direksiyani malakali mutaxassislar bilan taʼminlash va saqlash, shuningdek, xorijiy mamlakatlarning ushbu yoʻnalishdagi ilgʻor tajribasi asosida ularning malakasini muntazam ravishda oshirib borish hamda samarali faoliyat yuritishi uchun zarur moddiy-texnika vositalarini xarid qilish choralarini koʻrsin. Bunda ushbu bandda koʻrsatilgan chora-tadbirlarni amalga oshirish bilan bogʻliq xarajatlar Andijon viloyati mahalliy budjeti, Direksiyaning oʻz mablagʻlari hamda qonunchilik hujjatlarida taqiqlanmagan manbalar hisobidan moliyalashtiriladi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev, investitsiyalar, sanoat va savdo vaziri L.Sh. Qudratov va Andijon viloyati hokimi Sh.Q. Abduraxmanov zimmasiga yuklansin. Direktor Direktor oʻrinbosari Erkin iqtisodiy zona infratuzilmasini rivojlantirish boʻyicha mutaxassis Xorijiy va mahalliy investorlarni jalb etish boʻyicha mutaxassis Moliya masalalari boʻyicha mutaxassis Yuriskonsult Buxgalter 1. “Ipak yoʻli” erkin iqtisodiy zonasi direksiyasi” (keyingi oʻrinlarda — Direksiya) operativ boshqaruv uchun oʻziga berilgan davlat mulki negizida davlat unitar korxonasi shaklida tashkil etilgan tijorat tashkiloti hisoblanadi, u oʻziga biriktirilgan mulkka nisbatan qonunchilikda belgilangan doirada oʻz faoliyati maqsadlariga, mulkdor (yoki uning topshirigʻiga binoan uning tomonidan masʼul etib tayinlangan davlat organi — muassis) topshiriqlariga muvofiq egalik qilish, foydalanish va tasarruf etish huquqini amalga oshiradi. 2. Direksiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Ustavga hamda boshqa qonun hujjatlariga amal qiladi. 3. Direksiya yuridik shaxs hisoblanadi, alohida mulkka, mustaqil balansga, Iqtisodiyot va moliya vazirligi Gʻaznachiligida hisobvaraqlarga, emblemaga, shtamplar va blankalarga, Oʻzbekiston Respublikasi Davlat gerbi tasviri tushirilgan, oʻz nomi davlat tilida yozilgan muhrga va boshqa rekvizitlarga ega boʻladi. 4. Direksiyaning rasmiy nomi: a) davlat tilida: toʻliq nomi — “Ipak yoʻli” erkin iqtisodiy zona direktsiyasi” davlat unitar korxonasi; qisqartirilgan nomi — “Ipak yoʻli” EIZ direktsiyasi” DUK; b) rus tilida: toʻliq nomi — Gosudarstvennoye unitarnoye predpriyatiye “Direksiya svobodnoy ekonomicheskoy zoni “Ipak yuli”; qisqartirilgan nomi — GUP “Direksiya SEZ “Ipak yuli”; v) ingliz tilida: toʻliq nomi — “Directorate of free economic zone “Ipak yoʻli” State Unitary Company; qisqartirilgan nomi — “Directorate of FEZ “Ipak yoʻli” SUC. 5. Direksiyaning joylashgan joyi (pochta manzili): Andijon viloyati, Andijon shahri, Abdurauf Fitrat koʻchasi, 239-uy. 6. Oʻzbekiston Respublikasi Vazirlar Mahkamasi Direksiyaning muassisi (keyingi oʻrinlarda — Muassis) hisoblanadi. 7. Direksiya oʻz nomidan qonunchilik hujjatlarida belgilangan tartibda mulkiy va shaxsiy nomulkiy huquqlarni olishi va amalga oshirishi, majburiyatlar olishi, sudda daʼvogar va javobgar boʻlishi, nizolarni hal etishda boshqa organlarda vakillik qilishi mumkin. 8. Direksiya boshqa davlat korxonasining muassisi boʻlishi mumkin emas. 9. Direksiya faoliyatining maqsadi “Ipak yoʻli” erkin iqtisodiy zonasini (keyingi oʻrinlarda — “Ipak yoʻli” EIZ) rivojlantirish davlat dasturlarining toʻliq va oʻz vaqtida bajarilishini taʼminlash, shuningdek, “Ipak yoʻli” EIZ hududida alohida huquqiy rejimga rioya etilishini taʼminlash yoʻli bilan operativ boshqarish, “Ipak yoʻli” EIZ qatnashchilariga xizmatlar koʻrsatishdan hamda ushbu Ustavda nazarda tutilgan boshqa ishlar (xizmatlar)ni bajarishdan (koʻrsatishdan) foyda olish hisoblanadi. 10. Quyidagilar Direksiya faoliyatining asosiy vazifalari va faoliyat yoʻnalishlari hisoblanadi: “Ipak yoʻli” EIZ hududida maxsus huquqiy rejimning amal qilishini taʼminlaydi; salohiyatli investorlar va “Ipak yoʻli” EIZ ishtirokchilari bilan hamkorlikni, shu jumladan, investitsiya buyurtmanomasini koʻrib chiqishni, muhandislik-kommunikatsiya infratuzilmasi tarmoqlariga ulanish uchun zarur ruxsatnomalar berishni “yagona darcha” prinsipi asosida tashkil etadi; investitsiya loyihalarining amalga oshirilishini monitoring qiladi, shuningdek, “Ipak yoʻli” EIZ ishtirokchilari tomonidan investitsiya bitimiga kiritilgan majburiyatlarning bajarilishini nazorat qiladi; “Ipak yoʻli” EIZni rivojlantirish dasturi amalga oshirilishini taʼminlaydi; “Ipak yoʻli” EIZ ishtirokchilarini roʻyxatdan oʻtkazadi va ularning reyestrini yuritadi; “Ipak yoʻli” EIZ hududida ekologik nazoratni amalga oshiradi, shuningdek, madaniy meros obyektlarini muhofaza qilish va ulardan foydalanish toʻgʻrisidagi qonunchilikka rioya etilishi ustidan nazorat qiladi; “Ipak yoʻli” EIZ ishtirokchilari bilan shartnomalar asosida marketing xizmatlari, shuningdek, mahsulotlarni ichki va tashqi bozorlarda targʻib qilish boʻyicha xizmatlar koʻrsatadi; tashqi bozorlarda talab etilayotgan va import oʻrnini bosuvchi, yuqori qoʻshilgan qiymatga ega sanoat mahsulotlarini ishlab chiqarish uchun toʻgʻridan toʻgʻri xorijiy va mahalliy investitsiyalarni jalb etadi; “Ipak yoʻli” EIZ hududidagi loyihalarni oʻz vaqtida ishga tushirish va tashkilotlarning doimiy faoliyat yuritishini taʼminlash bilan bogʻliq masalalarni hal etishda “Ipak yoʻli” EIZ qatnashchilariga koʻmaklashadi; investorlarni, “Ipak yoʻli” EIZning ishtirokchilarini axborot bilan taʼminlaydi, shu jumladan, ularning davlat organlari va boshqa tashkilotlar vakillari bilan uchrashuvlarini tashkil etadi; “Ipak yoʻli” EIZ hududidagi yer uchastkalarini elektron onlayn-auksion vositasida ijaraga, shuningdek, “Ipak yoʻli” EIZ hududidagi binolar va inshootlarni egalik qilishga, foydalanishga va ijaraga beradi; davlat-xususiy sheriklik loyihalarida ishtirok etadi; mahalliy xom ashyo va materiallar negizida mustahkam kooperatsiya aloqalarini oʻrnatadi, “Ipak yoʻli” EIZ ishtirokchilari oʻrtasida hamda respublikaning boshqa hududlari bilan sanoat kooperatsiyasini rivojlantirish asosida yuqori darajadagi sanoat ishlab chiqarishini kengaytiradi; Andijon viloyatining ishlab chiqarish va resurs salohiyatidan samarali foydalanish asosida sanoat mahsulotlari ishlab chiqarishni kengaytiradi, mahalliy aholi uchun doimiy ish oʻrinlari yaratadi; “Ipak yoʻli” EIZ faoliyatini boshqarish boʻyicha boshqa funksiyalarni amalga oshiradi. 11. Direksiya qonunchilik hujjatlarida taqiqlanmagan faoliyatning boshqa turlarini ham amalga oshirishi mumkin. 12. Direksiya Muassisga hisobot beradi. 13. Muassis quyidagi huquqlarga ega: Direksiya faoliyatiga rahbarlik qiladi va uni nazorat qiladi; Direksiya faoliyatining maqsadi va yoʻnalishlarini belgilaydi; Direksiya Ustaviga oʻzgartirish va qoʻshimchalar kiritadi; Davlat aktivlarini boshqarish agentligi bilan kelishilgan holda, Direksiyaga berilgan mulkdan foydalanishdan olingan sof foydaning bir qismini yoki hammasini oladi; Direksiya mulki bilan bogʻliq amalga oshirilgan bitimlarni haqiqiy emas deb hisoblash va Direksiyaga yetkazilgan zararlarni qoplash toʻgʻrisida sudga daʼvo arizasi bilan murojaat qiladi; Direksiyani qayta tashkil etish yoki tugatish toʻgʻrisida qaror qabul qilish, tugatish komissiyasini tayinlaydi va oraliq, tugatish balansini tasdiqlaydi; mehnatga oid qonunchilik hujjatlarida belgilangan tartibda Direksiya rahbari bilan mehnat shartnomasini muddatidan oldin toʻxtatadi; mehnatga oid qonunchilik hujjatlarida belgilangan tartibda Direksiya rahbari bilan mehnat shartnomasini muddatidan oldin bekor qiladi. 14. “Ipak yoʻli” EIZ mustaqil budjeti va “Ipak yoʻli” EIZni rivojlantirish jamgʻarmasi mablagʻlaridan maqsadli foydalanilishi Investitsiyalar, sanoat va savdo vazirligi tomonidan nazorat qilinadi. 15. Direksiya ijro etuvchi organ hisoblanadi. 16. Direksiyaning joriy faoliyatiga Andijon viloyati hokimligining maxsus iqtisodiy zonalarning faoliyat koʻrsatishini va ularni rivojlantirishni tashkil etish sohasidagi vakolatli davlat organi bilan kelishilgan taqdimnomasiga koʻra Vazirlar Mahkamasi tomonidan lavozimga tayinlanadigan va lavozimidan ozod etiladigan direktor rahbarlik qiladi. 17. Quyidagilar direktorning asosiy vazifalari hisoblanadi: qonunchilik hujjatlari talablarini bajarishga, Direksiya xodimlarining mehnat sharoitlarini muhofaza qilish va yaxshilashga, atrof muhitni muhofaza qilish va tabiiy resurslardan oqilona foydalanish sohasidagi norma va qoidalarga rioya etilishini taʼminlashga doir tadbirlarini ishlab chiqadi va joriy etadi; “Ipak yoʻli” EIZni rivojlantirish dasturlarining amalga oshirilishini tashkil qiladi; Direksiyaning asosiy faoliyatini takomillashtirish, boshqarishning eng zamonaviy usullarini joriy etish chora-tadbirlarini amalga oshiradi; Direksiya nomidan ishonchnomasiz harakat qiladi, barcha tashkilotlarda, shu jumladan, xorijiy tashkilotlarda uning manfaatlarini himoya qiladi; xodimlarni ishga qabul qiladi, ular bilan mehnat shartnomalarini (kontraktlarni) tuzadi, oʻzgartirish va ularning amal qilishini toʻxtatadi; qonunchilik hujjatlarida belgilangan tartibda ishonchnomalar beradi; kadrlarni tayyorlash va oʻqitish, ularning malakasini oshirish chora-tadbirlarini amalga oshiradi; Direksiyaning barcha xodimlari uchun bajarilishi majburiy boʻlgan buyruqlar chiqaradi va ularga koʻrsatmalar beradi; Direksiyaning ichki ish tartibini va xoʻjalik faoliyatini tartibga soluvchi hujjatlarni tasdiqlaydi; Direksiya tomonidan qonunchilik hujjatlariga rioya etilishini tashkil etadi va nazorat qiladi. Direktor Direksiyaga yuklangan vazifalarni bajarish uchun zarur boʻlgan boshqa funksiyalarni ham amalga oshirishi mumkin. 18. Direktor oʻz huquqlarini amalga oshirishda va vazifalarini bajarishda Direksiya manfaatlarini koʻzlagan holda harakat qilishi lozim hamda budjetga va budjetdan tashqari jamgʻarmalarga toʻlovlar, ish haqining oʻz vaqtida toʻlanishi, mehnatga oid huquqiy munosabatlardan kelib chiquvchi barcha talablarning va ularga tenglashtirilgan toʻlovlarning toʻlanishi, ishlab chiqarish faoliyati bilan bevosita bogʻliq ehtiyojlarga mablagʻlar oʻtkazilmaganligi, Direksiyaning xatti-harakatlari (harakatsizligi) bilan, shu jumladan, Direksiyaga berilgan davlat mol-mulki yoʻqolgan taqdirda, yetkazilgan zarar uchun qonunchilik hujjatlarida belgilangan tartibda javob beradi. Direktor Investitsiyalar, sanoat va savdo vazirligi bilan kelishgan holda, “Ipak yoʻli” EIZning Muassis tomonidan tasdiqlanadigan mustaqil budjet mablagʻlarini tasarruf etadi va “Ipak yoʻli” EIZning mustaqil budjeti ijrosi toʻgʻrisidagi hisobotni kelishish uchun Muassisga taqdim etadi. 19. Direktor oʻz zimmasiga yuklangan vazifalarning bajarilishi, shuningdek, Direksiyaga berilgan davlat mulkining saqlanishi va undan maqsadli foydalanilishi yuzasidan qonunchilik hujjatlarida belgilangan tartibda javob beradi. 20. Direksiyaning ustav fondi “Ipak yoʻli” EIZ faoliyatini operativ boshqarish uchun Muassis tomonidan oʻziga berilgan mablagʻlar, mol-mulk va boshqa aktivlar yigʻindisidan iborat boʻladi. 21. Direksiya ustav fondining miqdori 500,0 mln soʻmni tashkil qiladi. 22. Direksiyaning ustav fondini koʻpaytirish yoki kamaytirish qonunchilik hujjatlarida belgilangan tartibda Muassis qaroriga binoan amalga oshiriladi. 23. Muassis tomonidan Direksiyaga operativ boshqaruv huquqi bilan berilgan asosiy fondlar va aylanma mablagʻlar Direksiya mol-mulkini tashkil qiladi. 24. Direksiyaning asosiy fondlari va aylanma mablagʻlari boʻlinmaydi va ulushlar (hissalar, paylar) boʻyicha taqsimlanishi mumkin emas. 25. Investitsiyalar, sanoat va savdo vazirligi Direksiyaga berilgan davlat mulkidan belgilangan maqsadda foydalanilishini va uning saqlanishini, shuningdek, oʻzgaga berilishini Muassis nomidan nazorat qiladi. 26. Direktor har chorak yakunlari boʻyicha hisobot davridan keyingi oyining 25-sanasiga, yil yakunlari boʻyicha esa keyingi moliya yilining 25-fevraliga qadar Davlat aktivlarini boshqarish agentligining “property.davaktiv.uz” axborot tizimiga hisobot kiritadi. 27. Quyidagilar Direksiya faoliyatini moliyalashtirish manbalari hisoblanadi: davlat mulki boʻlgan va “Ipak yoʻli” EIZ hududida joylashgan binolar va inshootlarni ijaraga berishdan olingan daromadlarning bir qismi; xizmatlar koʻrsatishdan olingan daromadlar; “Ipak yoʻli” EIZ qatnashchilarining ajratmalari va “Ipak yoʻli” EIZ qatnashchilari sifatida roʻyxatdan oʻtish uchun toʻlovlar; qonunchilik hujjatlarida taqiqlanmagan boshqa mablagʻlar. 28. Direksiya oʻz tasarrufida qoladigan sof foyda hisobiga zaxira fondini, shuningdek, boshqa fondlarni tashkil etishi mumkin, ularning miqdori va shakllantirish tartibi Muassis tomonidan tasdiqlanadi. 29. Direksiyaning sof foydasi Direksiya tasarrufida qoladi va undan Muassis qaroriga binoan foydalaniladi. 30. Muassis oʻz qarori bilan boshqa yuridik va jismoniy shaxslarga homiylik xayriyasi sifatida yoʻnaltiriladigan mablagʻlarning cheklangan summasini, ularni tasarruf etish huquqini Direktorga bergan holda belgilaydi. 31. Direksiyaning xoʻjalik faoliyati natijasida koʻrilgan zararlari ushbu maqsadlar uchun tashkil etilgan zaxira fondi mablagʻlari hisobidan qoplanishi mumkin. 32. Direksiya hisobot davri tugagach, vakolatli organlarga moliya hisobotini va roʻyxati qonunchilik hujjatlarida belgilangan boshqa hujjatlarni taqdim etadi hamda hujjatlarning saqlanishi va davlat tomonidan saqlashga berilishi yuzasidan belgilangan tartibda javob beradi. 33. Direksiyaning xoʻjalik subyekti sifatidagi faoliyati Investitsiyalar, sanoat va savdo vazirligi tomonidan qonunchilik hujjatlarida belgilangan tartibda nazorat qilinadi. 34. Direktor har chorakda Direksiya faoliyatining natijalari va tasdiqlangan rivojlantirish dasturlarining amalga oshirilishi toʻgʻrisida Muassisga hisobot beradi. 35. Direksiya oʻz majburiyatlari boʻyicha oʻziga tegishli mulk bilan javob beradi. Muassis Direksiyaning mulki yetarli boʻlmagan taqdirda, uning majburiyatlari boʻyicha subsidiar javobgarlikni amalga oshiradi. 36. Direksiya Muassis majburiyatlari boʻyicha javob bermaydi. 37. Direksiya Muassisning qaroriga koʻra qonunchilik hujjatlarida nazarda tutilgan tartibda yoki sud qaroriga binoan tugatilishi yoxud qayta tashkil etilishi mumkin. 38. Direksiyani tugatish Direksiya faoliyatining huquq va majburiyatlari huquqiy vorislik tartibida boshqa shaxslarga oʻtmagan holda toʻxtatilishiga sabab boʻladi. Direksiya qayta tashkil etilgan taqdirda, uning huquq va majburiyatlari huquqiy vorisga oʻtadi.